KOMISIJOS ATASKAITA EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI Programos „Muitinė 2013“ laikotarpio vidurio vertinimas /* KOM/2011/0537 galutinis */





APLINKYBėS Programa „Muitinė 2013“ sukurta Sprendimu 624/2007/EB[1] – tai daugiametė veiksmų programa, skirta muitinėms Bendrijoje, siekiant remti ir papildyti valstybių narių veiksmus, kuriais užtikrinamas veiksmingas vidaus rinkos veikimas muitų srityje. Ji pagrįsta ankstesnėmis programomis („Matthaeus“, „Muitinė 2000“, „Muitinė 2002“ ir „Muitinė 2007“). Pagrindiniai programos naudos gavėjai yra valstybių narių muitinių administracijos; kiti naudos gavėjai yra kitų dalyvaujančių šalių administracijos ir prekybininkai. Šiuo metu programoje gali dalyvauti ES valstybės narės, šalys kandidatės, potencialios kandidatės ir šalys, kurioms taikoma Europos kaimynystės politika. Be 27 ES valstybių narių, programoje dalyvauja dar keturios šalys: Turkija ir Kroatija (abi dalyvavo ankstesnėje programoje), Serbija ir Buvusioji Jugoslavijos Respublika Makedonija (kurios prisijungė prie dabartinės programos 2009 m.). Dabartinė programa apima 2008 m. sausio 1 d. – 2013 m. gruodžio 31 d. laikotarpį. Siekiant tikslų programa pirmiausia grindžiama: - bendrais veiksmais, įskaitant seminarus ir praktinius mokymus, projektų grupes ir iniciatyvinės grupes, darbo vizitus, mokymo veiklą, lyginamąją analizę ir kitus veiksmus; - IT sistemų teikimu, įskaitant transeuropines sistemas ir bendras muitinių taikomas priemones. Pagal sprendimo „Muitinė 2013“ 22 straipsnio 1 dalį Komisija, remdamasi valstybių narių informacija, turi atlikti laikotarpio vidurio vertinimą. Siekiant užtikrinti nuoseklią metodiką ir požiūrį, šį vertinimą užsakyta atlikti išorės konsultantui „The Evaluation Partnership“, turinčiam konkrečios vertinimų atlikimo patirties. Komisijos tarnybos ir dalyvaujančios šalys per iniciatyvinę grupę, kuri visą projekto vykdymo laikotarpį reguliariai rinkosi į posėdžius, teikė išorės užsakovui gaires ir jį rėmė. Komisijos priimta ataskaita atitinka įsipareigojimą pranešti laikotarpio vidurio vertinimo rezultatus Tarybai, Europos Parlamentui, Europos ekonomikos ir socialinių reikalų komitetui ir Regionų komitetui. Išorės konsultanto parengtą galutinę vertinimo ataskaitą galima atsisiųsti iš TAXUD generalinio direktorato svetainės. VERTINIMO TIKSLAS Laikotarpio vidurio vertinime nagrinėtas veiklos, vykdytos pagal programą nuo 2008 m. iki 2011 m. kovo mėn., poveikis. Dokumente išnagrinėta iki šiol per programavimo laikotarpį padaryta pažanga ir kokiu mastu priimtina kaina (programos veiksmingumas) buvo pasiekta programos tikslų (programos efektyvumas). Taip pat buvo išnagrinėta, ar tikslai atitinka muitų srities poreikius (vertinama svarba) ir kokią papildomą naudą teikia europinis programos pobūdis, t. y. ar programos tikslų veiksmingiau siekti vykdant Bendrijos programą nei valstybių narių programas. Be to, vertinamas finansavimo naudojimas, pažangos stebėjimas ir įgyvendinimas (pirmiausiai susiję su programos valdymu). Šio laikotarpio vidurio vertinimo tikslas yra įvertinti, ar programą reikia tęsti ir ar veiklos planavimo atžvilgiu reikia patikslinti programą likusiems metams. Šio vertinimo rezultatai taip pat bus įtraukti į būsimos programos „Muitinė 2020“ šiuo metu vykdomą poveikio vertinimą[2]. Tačiau šio komunikato išvados neturi įtakos būsimiems Komisijos sprendimams, kuriuos ji gali priimti dėl šio klausimo. METODIKA Išorės konsultantai laikėsi išsamios metodikos ir grindė savo atsakymus nuodugnia analize ir išvadomis, gautomis naudojant keletą duomenų rinkimo būdų, kaip nurodyta toliau pateikiamoje lentelėje (pokalbiai, apklausos, kiekybinės duomenų rinkimo priemonės ir pan.). Duomenys buvo analizuojami naudojant išsamius vertinimo ir sprendimų priėmimo kriterijus, kuriuos parengti padėjo vertinimo projekto iniciatyvinė grupė[3]. Rezultatų patikimumas taip pat buvo aptartas iniciatyvinės grupės posėdžiuose. Apskritai atliekant vertinimą sulaukta daug atsakymų į apklausas, kurios buvo išplatintos valstybių narių muitinių pareigūnams; taip pat aktyviai bendradarbiavo nacionaliniai programos „Muitinė 2013“ koordinatoriai. Lentelė. Pagrindinių vertinimo klausimų duomenų šaltiniai papildoma nauda dėl europinio programos pobūdžio |( |(() |( |(() |( | |Skliausteliai reiškia, kad tokiu būdu surinkti duomenys tik iš dalies svarbūs atsakymui į vertinimo klausimus susijusioje kategorijoje. VERTINIMAS Išorės konsultantas pateikė galutinę vertinimo ataskaitą, kurioje išdėstyta sistemiška ir išsami muitinės programos apžvalga. Nuo 2008 m. vykdytos veiklos ir atliktų veiksmų išsamioje santraukoje pateikiamas tvirtas rezultatų ir išvadų (iš kurių matyti, kad suinteresuotosios šalys ir naudos gavėjai yra labai patenkinti) pagrindas. Išvados Iš vertinimo matyti, kad programa labai pritaikyta prie naudos gavėjų poreikių ir problemų. Išorės konsultantų išvados rodo, kad programa yra gera muitinės politikos įgyvendinimo paramos priemonė. Be to, vertinime pateikta tvirtų aiškių įrodymų, kad programa pasiektas numatytas poveikis. Didelis programos veiksmingumas ir efektyvumas taip pat iš dalies paaiškinamas profesionaliu jos valdymu, kuris įvertintas labai teigiamai. Vertinimas taip pat parodė, kad pagal programą „Muitinė 2013“ finansuota veikla padėjo suderinti nacionalinių muitinių administracijų darbo metodus. Be to, pabrėžta, kad programos lankstumas yra teigiamas jos įgyvendinimo aspektas. Pavyzdžiui, tai leido projekto grupėms pasinaudoti nacionalinių muitinių administracijų patirtimi sprendžiant konkrečias problemas. Šioje ataskaitoje taip pat padaryta išvada, kad programa teikia didelę papildomą naudą dėl europinio pobūdžio. Komisija pripažįsta, kad visos suinteresuotosios šalys labai teigiamai įvertino programą. Šia programa pavyko pasiekti jai nustatytų tikslų: nacionalinėms muitinių administracijoms sudaryta bendradarbiavimo erdvė, suteikta papildomų priemonių, sukurtos bendros arba sąveikaujančios IT sistemos, surengta bendrų mokymų ir sudarytos koordinavimo galimybės. Tai aiškiai liudija, kad europinis programos pobūdis teikia papildomą naudą. Muitinių srityje veikiančios nacionalinės administracijos labai teigiamai įvertino programą „Muitinė 2013“. Todėl Komisija priėjo prie išvados, kad iš esmės pageidautina programą tęsti toliau. Likusio programavimo laikotarpio rekomendacijos Tolesnių patobulinimų rekomendacijos pagrįstos išsamia metodika, nuodugniais tyrimais ir apklausos duomenų bei tiesioginių pokalbių su visomis suinteresuotosiomis šalimis analize. Vertinime pateikiamos išsamios rekomendacijos. Pagrindiniai pasiūlymai, padėsiantys siekti dar didesnės pažangos likusiais metais iki 2013 m., yra šie: 1. spręsti išorinius klausimus, kurie stabdo prekybos lengvinimo pažangą; 2. remti Modernizuoto muitinės kodekso įgyvendinimo nuostatų įgyvendinimą, rizikos valdymą ir pagrindinių naujų taisyklių, procesų ir sąvokų vienodą taikymą; 3. pranešti visuomenei apie projektų grupių, kuriančių ir įgyvendinančių Muitinės ateities iniciatyvą, darbo rezultatus; 4. sukurti mechanizmus, kuriais muitinių institucijoms būtų padedama užkirsti kelią neteisėtiems veiksmams, juos tirti ir kovoti su jais; 5. nuodugniai išnagrinėti su naujais programos „Muitinė 2013“ veiksmais susijusį poveikį ir dabartinėmis ekonominėmis aplinkybėmis vengti didinti bendrą naštą valstybėms narėms ir Europos Komisijos darbuotojams; 6. skatinti prekybos asociacijas dalyvauti programos „Muitinė 2013“ veikloje, atitinkančioje jų veiklos pobūdį, ir užtikrinti bendrovių atstovų, dalyvausiančių bendruose veiksmuose, atrankos ir kvietimo skaidrumą; 7. atidžiai stebėti bendrų mokymo priemonių panaudojimą ir prireikus teikti papildomą paramą; 8. teikti paramą šalims kandidatėms ir potencialioms kandidatėms (įskaitant nedalyvaujančias šalis); 9. spręsti išorės klausimus, dėl kurių mažėja transeuropinių ir bendrų muitinių IT sistemų veiksmingumas; 10. tobulinti kai kurių programos „Muitinė 2013“ įstaigų procedūras ir sąveiką; 11. pagerinti būdus parodyti veiklos ir programos „Muitinė 2013“ tikslų ir (arba) prioritetų ryšį priemonėje ART2[4]. Komisija iš esmės pritaria šioms rekomendacijoms. Stebėdama projekto pažangą Komisija parengs veiksmų planą, kuriuo bus atsižvelgta į visas vertinimo ataskaitoje pateiktas rekomendacijas, ir išaiškins kokiu mastu jos gali būti įgyvendintos likusiais veiklos planavimo metais. Pavyzdžiui, Komisija žino, kaip svarbu visiškai įgyvendinti Modernizuoto muitinės kodekso įgyvendinimo nuostatas. Šioje srityje daroma pažanga vykdant dabartinę programą ir ši pažanga sustiprės pradėjus vykdyti būsimą programą. Programos „Muitinė 2013“ veiksmų poveikis žmogiškiesiems ištekliams bus tinkamai apsvarstytas, o ši rekomendacija bus įtraukta į vėlesnę programą, kuria bus siekiama sukurti struktūriškesnius ir veiksmingesnius bendradarbiavimo būdus. Be to, Komisija jau pagal dabartinę programą taip pat siekia stebėti bendrų mokymo priemonių panaudojimą ir tai bus nuodugniai nagrinėjama rengiant būsimos programos poveikio vertinimą. Komisija taip pat išnagrinės programos „Muitinė 2013“ valdymo schemą ir Komiteto bei iniciatyvinių grupių veikimą. Ji sutinka su konsultantų pastaba, kad galimi patobulinimai. [1] 2007 m. gegužės 23 d. Europos Parlamento ir Tarybos sprendimas Nr. 624/2007/EB, nustatantis Bendrijos muitinių veiksmų programą (Muitinė 2013). [2] Komisijos komunikatas. Strategijos „Europa 2020“ biudžetas – II dalis. Politikos dokumentai“, 2011 m. birželio 29 d. COM(2011) 500/II. [3] Į iniciatyvinės grupės sudėtį įėjo Komisijos pareigūnai ir dalyviai iš nacionalinių muitinių administracijų. [4] Veiklos ataskaitų priemonės antra versija (ART2) įdiegta naudojant programą „Muitinė 2013“.